KOMMISSIONENS BESLUTNING Nr. 1000/1999/EKSF

af 11. maj 1999

om ændring af beslutning nr. 2277/96/EKSF om beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab, særlig artikel 74, og

ud fra følgende betragtninger:

(1) Ved beslutning nr. 2277/96/EKSF(1) vedtog Kommissionen fælles regler til beskyttelse mod dumpingimport fra lande, der ikke er medlemmer af Det Europæiske Kul- og Stålfællesskab;

(2) ved forordning (EF) nr. 519/94(2), senest ændret ved forordning (EF) nr. 1138/98(3), vedtog Rådet en fælles ordning for indførsel fra visse tredjelande, der er nævnt i bilag I dertil;

(3) i artikel 2, stk. 7, i beslutning nr. 2277/96/EKSF fastsættes, at den normale værdi ved indførsel fra lande uden markedsøkonomi og særlig de lande, på hvilke Rådets forordning (EF) nr. 519/94 finder anvendelse, fastsættes på grundlag af prisen eller den beregnede værdi i et analogt tredjeland med markedsøkonomi;

(4) reformprocessen i Rusland og Folkerepublikken Kina har fundamentalt ændret disse landes økonomier og ført til, at der er opstået virksomheder, for hvilke markedsøkonomiske principper er gældende; begge lande har som følge deraf bevæget sig bort fra de økonomiske forhold, der var baggrunden for at benytte metoden med et analogt land;

(5) Fællesskabets antidumpingpraksis i henhold til Rådets forordning (EF) nr. 384/96(4), senest ændret ved forordning (EF) nr. 905/98(5), blev revideret ved sidstnævnte forordning for at gøre det muligt at tage hensyn til de ændrede økonomiske forhold i Rusland og Folkerepublikken Kina; det fastsættes således i forordning (EF) nr. 384/96, at den normale værdi kan fastsættes i overensstemmelse med de regler, der gælder for lande med markedsøkonomi, i sager hvor det kan påvises, at markedsøkonomiske principper er gældende for en eller flere producenter, der er omfattet af en undersøgelse vedrørende fremstilling og salg af den pågældende vare;

(6) artikel 2, stk. 10, i beslutning nr. 2277/96/EKSF indeholder bestemmelser om en række justeringer af den normale værdi og eksportpriserne, som kan foretages før en sammenligning heraf for at fastslå, om der finder dumping sted; da det er tænkeligt, at andre forskelle i salgsomkostninger end dem, der er opregnet i nævnte beslutning, under særlige omstændigheder kan påvirke prisernes sammenlignelighed, er det fornuftigt at udvide anvendelsesområdet for denne bestemmelse for så vidt angår justeringer;

(7) Fællesskabets antidumpingpraksis i henhold til forordning (EF) nr. 384/96 ændredes ved Rådets forordning (EF) nr. 2331/96(6) for at præcisere betingelserne for justering for forskelle i handelsled i tilfælde, hvor oplysninger om påvirkning af priserne i forskellige handelsled ikke foreligger for det pågældende marked, samt at tillade justering med henblik på en bedre omkostningsfordeling mellem forskellige handelsled på eksportlandets hjemmemarked;

(8) det er derfor ønskeligt omgående at bringe de relevante bestemmelser i beslutning nr. 2277/96/EKSF i overensstemmelse med bestemmelserne i forordning (EF) nr. 384/96 med henblik på at sikre, at EF-traktatens og EKSF-traktatens bestemmelser om antidumping anvendes ensartet -

VEDTAGET FØLGENDE BESLUTNING:

Artikel 1

I artikel 2 i beslutning nr. 2277/96/EKSF foretages følgende ændringer:

1) Stk. 7 affattes således: "7. a) Ved indførsel fra lande uden markedsøkonomi(7) fastsættes den normale værdi på grundlag af prisen eller den beregnede værdi i et tredjeland med markedsøkonomi eller prisen ved salg fra et sådant tredjeland til andre lande, herunder Fællesskabet, eller, hvis dette ikke er muligt, på ethvert andet rimeligt grundlag, herunder den pris, der faktisk er betalt eller skal betales i Fællesskabet for samme vare, om nødvendigt justeret for at indregne en rimelig fortjenstmargen.

Et egnet tredjeland med markedsøkonomi udvælges på en ikke urimelig måde under skyldig hensyntagen til alle pålidelige oplysninger, der er fremlagt på tidspunktet for udvælgelsen. Der tages også hensyn til tidsfrister, og er det relevant, anvendes et tredjeland med markedsøkonomi, som er omfattet af samme undersøgelse.

Umiddelbart efter iværksættelsen af undersøgelsen underrettes parterne i undersøgelsen om det påtænkte tredjeland med markedsøkonomi, og de indrømmes en frist på ti dage til at fremsætte bemærkninger.

b) I forbindelse med antidumpingundersøgelser vedrørende indførsel fra Rusland og Folkerepublikken Kina fastsættes den normale værdi i overensstemmelse med artikel 2, stk. 1 til 6, hvis det på grundlag af velbegrundede krav herom fra én eller flere producenter, der er omfattet af undersøgelsen, og i overensstemmelse med de kriterier og procedurer, som er fastsat i litra c), er påvist, at de markedsøkonomiske principper er gældende for denne producent eller disse producenter med hensyn til fremstilling og salg af den berørte samme vare. Hvis dette ikke er tilfældet, finder reglerne i litra a) anvendelse.

c) Et krav, der fremsættes i henhold til litra b), skal fremsættes skriftligt og indeholde tilstrækkelige beviser for, at den pågældende producent udøver virksomhed på markedsøkonomiske vilkår, dvs.:

- virksomhedernes beslutninger om priser og omkostninger, herunder råstoffer, teknologi, arbejdskraft, produktion, salg og investeringer, træffes som reaktion på markedssignaler, der afspejler udbuds- og efterspørgselsforholdene, og uden nogen omfattende statslig indgriben i den forbindelse, og udgifterne til de vigtigste input afspejler i alt væsentligt markedsværdierne

- virksomhederne benytter ét klart sæt grundlæggende regnskaber, som revideres uafhængigt i overensstemmelse med internationale regnskabsstandarder og anvendes til alle formål

- virksomhedernes produktionsomkostninger og finansielle situation er ikke berørt af væsentlige fordrejninger, der er overført fra det tidligere ikke-markedsøkonomiske system, navnlig for så vidt angår nedskrivning af aktiver, andre afskrivninger, kompensations- eller byttehandel og betaling via gældskompensation

- de pågældende virksomheder er omfattet af love om konkurs og ejerforhold, der giver retlig sikkerhed og stabilitet i forbindelse med virksomhedernes drift, og

- valutaomregninger finder sted til markedskurs.

En afgørelse af, om producenten opfylder ovenstående kriterier, skal træffes inden for tre måneder fra indledningen af undersøgelsen efter en særlig høring af Det Rådgivende Udvalg, og efter at den pågældende erhvervsgren i Fællesskabet har haft lejlighed til at fremsætte bemærkninger. Denne afgørelse forbliver i kraft under hele undersøgelsen."

2) Stk. 10 ændres således:

a) Litra d) affattes således: "d) Handelsled

i) Der indrømmes en justering for forskelle i handelsled, herunder enhver forskel, der måtte opstå i Original Equipment Manufacturer (OEM)-salg, hvor det i forhold til distributionskæden på begge markeder påvises, at eksportprisen, herunder også en beregnet eksportpris, gælder for salg i et handelsled, der er forskelligt fra det for den normale værdi fastlagte, og at forskellen har påvirket prisernes sammenlignelighed, hvilket påvises ved konsekvente og tydelige forskelle i sælgernes funktioner og priser i de forskellige handelsled på eksportlandets hjemmemarked. Justeringen fastsættes på grundlag af forskellens markedsværdi.

ii) I tilfælde, som ikke er omhandlet under nr. i), og hvor der ikke kan påvises forskelle i handelsled, fordi de pågældende led ikke findes på eksportlandets hjemmemarked, eller hvor bestemte funktioner påvises klart at relatere til andre handelsled end det, der benyttes ved sammenligningen, kan en særlig justering dog tillades."

b) Som litra k) indsættes: "k) Andre faktorer

Der kan også foretages en justering for forskelle i andre faktorer, som ikke er omhandlet under litra a)-j), hvis det påvises, at de påvirker sammenligneligheden af priser som anført i dette stykke, især at kunder konsekvent betaler andre priser på hjemmemarkedet på grund af forskelle i disse faktorer."

Artikel 2

Denne beslutning træder i kraft på dagen for offentliggørelsen i De Europæiske Fællesskabers Tidende.

Den anvendes på alle antidumpingundersøgelser, der indledes efter datoen for dens ikrafttræden.

Denne beslutning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. maj 1999.

På Kommissionens vegne

Leon BRITTAN

Næstformand

(1) EFT L 308 af 29.11.1996, s. 1.

(2) EFT L 67 af 10.3.1994, s. 89.

(3) EFT L 159 af 3.6.1998, s. 1.

(4) EFT L 56 af 6.3.1996, s. 1.

(5) EFT L 128 af 30.4.1998, s. 18.

(6) EFT L 317 af 6.12.1996, s. 1.

(7) Herunder Albanien, Armenien, Aserbajdsjan, Belarus, Georgien, Kasakhstan, Kirgisistan, Moldova, Mongoliet, Nordkorea, Tadsjikistan, Turkmenistan, Ukraine, Usbekistan og Vietnam.